CELEX: 32015D0226
Language: mt
Date: 2015-02-11 00:00:00
Title: Deċiżjoni ta' Implimentazzjoni tal-Kummissjoni (UE) 2015/226 tal- 11 ta' Frar 2015 li temenda d-Deċiżjoni ta' Implimentazzjoni 2012/535/UE fir-rigward tad-definizzjoni ta' injam suxxettibbli u l-miżuri li għandhom jittieħdu f'żoni demarkati (notifikata bid-dokument C(2015) 645)

13.2.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 37/21
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/226
   tal-11 ta' Frar 2015
   li temenda d-Deċiżjoni ta' Implimentazzjoni 2012/535/UE fir-rigward tad-definizzjoni ta' injam suxxettibbli u l-miżuri li għandhom jittieħdu f'żoni demarkati
   
      
         (notifikata bid-dokument C(2015) 645)
      
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-prodotti tal-pjanti u kontra t-tixrid tagħhom ġewwa l-Komunità (1), u b'mod partikolari r-raba' sentenza tal-Artikolu 16(3) tagħha,
   Billi:
   
               (1)
            
            
               L-applikazzjoni tad-Deċiżjoni ta' Implimentazzjoni tal-Kummissjoni 2012/535/UE (2) wasslet għall-konklużjoni li d-definizzjoni ta' injam suxxettibbli għandha tinkludi injam tal-koniferi (Coniferales) li ma jkunx żamm il-wiċċ tond naturali tiegħu, doqqajs u kaxxi fejn ibejtu l-għasafar, billi jitqiesu ċertu riskji marbuta mal-moviment frekwenti ta' doqqajs u kaxxi bħal dawn. Barra minn hekk, din id-definizzjoni ma għandhiex tinkludi l-injam li jkun għadda minn proċess biex jitneħħa r-riskju li jkun fih in-nematodu tal-injam tal-arżnu (il-PWN — pine wood nematode).
            
         
               (2)
            
            
               Minħabba n-natura tal-vettur, fiż-żoni ta' salvagwardja għandhom jitneħħew minnufih kull pjanta suxxettibbli li tinqata' u l-fdalijiet taz-zkuk isserrati.
            
         
               (3)
            
            
               Jixraq li jiġi ċċarat li injam bla qoxra tas-siġar u li jkun sarlu trattament adattat tas-sħana skont id-Deċiżjoni ta' Implimentazzjoni 2012/535/UE, jista' jiġi mċaqlaq ukoll waqt l-istaġun ta' migrazzjoni tal-vettur.
            
         
               (4)
            
            
               Għaldaqstant id-Deċiżjoni ta' Implimentazzjoni 2012/535/UE għandha tiġi emendata skont dan.
            
         
               (5)
            
            
               Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Id-Deċiżjoni ta' Implimentazzjoni 2012/535/UE hija emendata kif ġej:
   
               (1)
            
            
               L-Artikolu 1(b) jinbidel b'dan li ġej:
               
                           “(b)
                        
                        
                           ‘injam suxxettibbli’ tfisser injam tal-koniferi (Coniferales) li jaqa' f'wieħed minn dawn il-punti:
                           
                                       (i)
                                    
                                    
                                       injam skont it-tifsira tal-Artikolu 2(2) tad-Direttiva 2000/29/KE;
                                    
                                 
                                       (ii)
                                    
                                    
                                       injam li ma jkunx żamm il-wiċċ tond naturali tiegħu;
                                    
                                 
                                       (iii)
                                    
                                    
                                       injam fl-għamla ta' doqqajs u kaxxi fejn ibejtu l-għasafar.
                                    
                                 
                     Injam suxxettibbli ma tfissirx injam isserrat u bċejjeċ taz-zkuk ta' Taxus L. u Thuja L., u njam li jkun għadda minn proċess biex jitneħħa r-riskju li jkun fih in-nematodu tal-injam tal-arżnu (il-PWN).”
            
         
               (2)
            
            
               Il-punt (d) tal-Artikolu 13(1) jinbidel b'dan li ġej:
               
                           “(d)
                        
                        
                           jimmarkaw skont l-Anness II mal-Istandard Internazzjoni tal-FAO għall-Miżuri Fitosanitarji Nru 15, kif stabbilit fil-punti 2(b) u 3(b) tat-Taqsima 1 tal-Anness III u l-punt 3 tat-Taqsima 2 ta' dak l-Anness, id-doqqajs, il-kaxxi fejn ibejtu l-għasafar u l-materjal tal-ippakkjar tal-injam trattat mill-faċilità tat-trattament konċernata skont, rispettivament, il-punti (a) u (c).”
                        
                     
         
               (3)
            
            
               L-Artikolu 14(1) jinbidel b'dan li ġej:
               “(1)   L-Istati Membri fejn ikun hemm żona demarkata għandhom jawtorizzaw lill-produtturi tal-materjal tal-ippakkjar tal-injam, id-doqqajs u l-kaxxi mgħammra sew fejn ibejtu l-għasafar, biex il-materjal tal-ippakkjar, id-doqqajs u l-kaxxi fejn ibejtu l-għasafar li jibnu bl-injam trattat minn faċilità tat-trattament awtorizzata u akkumpanjat minn passaport tal-pjanti msemmi fid-Direttiva 92/105/KEE, jimmarkawh skont l-Anness II tal-Istandard Internazzjonali tal-FAO għall-Miżuri Fitosanitarji Nru 15.
               Minn hawn 'il quddiem dawk il-produtturi jissejħu ‘produtturi awtorizzati tal-materjal tal-ippakkjar tal-injam’”.
            
         
               (4)
            
            
               L-Annessi I, II u III huma emendati skont l-Anness ta' din id-Deċiżjoni.
            
         Artikolu 2
   Din id-Deċiżjoni hi indirizzata lill-Istati Membri.
   
      Magħmul fi Brussell, il-11 ta' Frar 2015.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 169, 10.7.2000, p. 1.
   
      (2)  Id-Deċiżjoni ta' Implimentazzjoni tal-Kummissjoni 2012/535/UE tas-26 ta' Settembru 2012 dwar il-miżuri ta' emerġenza għall-prevenzjoni tat-tixrid fl-Unjoni tal-Bursaphelenchus xylophilus (Steiner et Buhrer) Nickle et al. (in-nematodu tal-injam tal-arżnu) (ĠU L 266, 2.10.2012, p. 42).
   
      ANNESS
      L-Annessi tad-Deċiżjoni ta' Implimentazzjoni 2012/535/UE għandhom jiġu emendati kif ġej:
      
                  (1)
               
               
                  Fl-Anness I jiddaħħal il-punt 9a li ġej:
                  
                              “9a.
                           
                           
                              Fiż-żoni kollha ta' salvagwardja, l-Istati Membri għandhom jidentifikaw kull pjanta suxxettibbli li tinqata' u li mhix koperta bil-punti 7, 8 u 9. Dawn għandhom ineħħu dawk il-pjanti u l-fdalijiet taz-zkuk isserrati, filwaqt li jieħdu l-prekawzjonijiet kollha biex jipprevjenu li dawn jaġixxu bħala attrattanti tal-PWN u l-vettur tiegħu.”
                           
                        
            
                  (2)
               
               
                  Fl-Anness II jiddaħħal il-punt 3a li ġej:
                  
                              “3a.
                           
                           
                              Fiż-żoni kollha ta' salvagwardja, l-Istati Membri għandhom jidentifikaw kull pjanta suxxettibbli li tinqata' ħlief dawk li jissemmew fil-punt 3(b). Dawn għandhom ineħħu dawk il-pjanti u l-fdalijiet taz-zkuk isserrati, filwaqt li jieħdu l-prekawzjonijiet kollha biex jipprevjenu li dawn jaġixxu bħala attrattanti tal-PWN u l-vettur tiegħu.”
                           
                        
            
                  (3)
               
               
                  Il-punti 2(b) u (c) tat-Taqsima 1 tal-Anness III jinbidlu b'dan li ġej:
                  
                              “(b)
                           
                           
                              Ikun akkumpanjat minn passaport tal-pjanti msemmi fid-Direttiva 92/105/KEE u maħruġ minn faċilità tat-trattament awtorizzata; rigward injam suxxettibbli li jkollu l-għamla ta' doqqajs u kaxxi fejn ibejtu l-għasafar, dan jiġi akkumpanjat minn dak il-passaport tal-pjanti jew jiġi mmarkat skont l-Anness II tal-Istandard Internazzjonali tal-FAO għall-Miżuri Fitosanitarji Nru 15.
                           
                        
                              (c)
                           
                           
                              Jekk ikollu qoxra tas-siġar, dan ma għandux jiċċaqlaq fl-istaġun ta' migrazzjoni tal-vettur jew inkella għandu jiċċaqlaq b'għata protettiva li tiżgura li ma ssirx infestazzjoni bil-PWN jew bil-vettur.”